ญี่ปุ่นยังไม่นิ่งนายกฯคนที่6รมต.คลังเต็ง
นายกฯ ญี่ปุ่นไขก๊อก คาด รมต.คลังขึ้นตำแหน่งแทน
27 ส.ค. 2554

นายกฯ ญี่ปุ่นไขก๊อก คาด รมต.คลังขึ้นตำแหน่งแทน
นายกรัฐมนตรี นาโอโตะ คัง แห่งญี่ปุ่น ประกาศลาออกจากการเป็นหัวหน้าพรรคประชาธิปไตยแห่งญี่ปุ่น (ดีพีเจ) แล้ว ซึ่งทำให้หลุดจากเก้าอี้นายกรัฐมนตรีของประเทศโดยปริยาย ทำให้ทางพรรคต้องสรรหาผู้นำพรรคคนใหม่ ถือเป็นการเปลี่ยนตัวผู้นำประเทศคนที่ 6 ในรอบ 5 ปี
ผู้ที่จะก้าวเข้ามาสืบทอดตำแหน่งต่อจากคัง ถือว่าจะต้องเจองานหนักอย่างที่สุด ไม่ว่าจะเป็นการแก้ปัญหาเงินเยนแข็งค่า การฟื้นฟูประเทศจากภัยธรรมชาติแผ่นดินไหวและสึนามิ อีกทั้งยังจะต้องแก้ปัญหาการรั่วไหลของกัมมันตรังสีที่จังหวัดฟูกุชิมาอีกด้วย ตลอดไปจนถึงจะต้องเร่งออกนโยบายพลังงานใหม่ หลังจากที่ประชาชนทั่วประเทศเริ่มปฏิเสธพลังงานนิวเคลียร์
ทางด้านสถานีโทรทัศน์เอ็นเอชเค รายงานว่า อิจิโร โอซาวา ผู้ทรงอิทธิพลมากที่สุดของดีพีเจ ได้ให้การสนับสนุน บันรี เคอิดะ รัฐมนตรีคลังให้ขึ้นมาดำรงตำแหน่งนายกรัฐมนตรีคนใหม่แล้ว 
เคอิดะ วัย 62 ปี ได้เรียกร้องให้ญี่ปุ่นพัฒนาระบบความปลอดภัยของระบบนิวเคลียร์มาตลอด และเห็นว่านโยบายของคังที่จะเลิกการใช้พลังงานนิวเคลียร์ในอนาคตนั้น ถือว่าเป็นการด่วนตัดสินใจเกินไป และจำเป็นที่จะต้องหารือกันมากกว่านี้
นอกจากนั้น เคอิดะ ยังเตือนว่าการขึ้นภาษีการค้ามากเกินไปนั้น ถือว่าเป็นสิ่งอันตรายต่อญี่ปุ่น โดยที่ธนาคารกลางญี่ปุ่นจำเป็นต้องทำงานให้หนักขึ้นเพื่อต่อสู้กับภาวะเงินฝืดในประเทศด้วย